Stopkasel pre deti
Dobrý deň, chcem sa opýtať či je stopkasel pre deti aj na vlhký kašeľ alebo len na suchý,pretože na internete sú rozdielne názory a či môže dieťa pri vlhkom kašli používať sinupret a stopkasel pre deti.
Ďakujem za odpoveď
Pekný deň
Dobrý deň,
ďakujeme za Vašu otázku.
Stopkašel Medical Sirup od 1 roka obsahuje vo svojom zložení rastlinné extrakty zo skorocelu, materinej dúsšky, slizu, šípky a bazalky. Je určený na obidva druhy kašľa, pričom na podpore uvoľňovania hlienu sa podieľajú skorocel, slez a materina dúška. Skorocel a slez patria medzi slizové drogy, ktoré upokojujú ústnu dutinu a krk a majú priaznivé účinky na hlasivky, zároveň podporujú vykašliavanie. Materina dúška sa zaraďuje medzi silicovité drogy, ktoré pôsobia na epitel dýchacích ciest, kde vyvolávajú výdatnejšiu sekréciu hlienu a tak zrýchľujú pohyb riasiniek, čo vedie k jeho lepšiemu uvoľňovaniu. Pôsobí taktiež dezinfekčne na zapálenú sliznicu.
Zloženie lieku Sinupret nie je totožné so zdravotníckou pomôckou Stopkašeľ Medical Sirup od 1 roku, preto sa ich súčasné užívanie nevylučuje. V prípade, že dieťa trápi vlhký hlienovitý kašeľ, vhodnejšou voľbou je užívanie lieku priamo zo skupiny mukolytík a expektorancií. Medzi takéto lieky patria rastlinné sirupy s obsahom brečtanu, prípadne lieky s obsahom synteticky získaných liečiv - ambroxolu, alebo acetylcyteínu.
Prajem pekný zvyšok dňa.
S pozdravom
PharmDr. Veronika Kiabová